Grădina Măgura a devenit unul dintre cele mai spectaculoase parcuri din regiunea de nord-vest a României, având dotări care se adresează nevoii de agrement și recreere a populației din orașul Șimleu Silvaniei.
La Șimleul Silvaniei a fost inaugurat Centrul Cultural Recreativ, iar în cadrul acestui proiect cu finanțare europeană a fost modernizată, reabilitată, extinsă și dotată clădirea situată în orașul Șimleu Silvaniei, str. Martonffy Stephanus, nr. 2/A, vechea maternitate a orașului. De asemenea, a fost refuncționalizată o suprafață de aproximativ 6.000 mp de teren degradat și transformat în spațiu verde urban, denumit Grădina Măgura.
Noul Centru permite celor interesați să participe la activități precum pictura, desenul, modelismul, șahul, punând la dispoziția lor un spațiu adecvat pentru dezvoltarea și promovarea creațiilor artistice.
Grădina Măgura a devenit unul dintre cele mai spectaculoase parcuri din regiunea de nord-vest a României, având dotări care se adresează nevoii de agrement și recreere a populației din orașul Șimleu Silvaniei, dar, în același timp, constituie și un punct de atracție pentru turiștii care vor vizita orașul.
În cadrul Grădinii Măgura au fost realizate un amfiteatru, o fântână arteziană, un foișor și o pergolă, dar și zone pentru sport și chiar un teren de minigolf, numeroase locuri de joacă și zone de odihnă. Aleile pietonale cu trepte asigură accesul la o panoramă superbă asupra orașului Șimleu Silvaniei, de unde, printr-un telescop amplasat pe ultima terasă, poate fi văzută întreaga zonă.
De asemenea, a fost construită o terasă panoramică pe ”Zidul ruină”, cu dublu rol, atât de a păstra arhitectura din secolul trecut, cât și pentru a oferi o panoramă unică asupra orașului.
Prezent la evenimentul inaugural, președintele Consiliului Județean Sălaj, Dinu Iancu Sălăjanu, a transmis un mesaj prin care a arătat respect comunității din Sălaj și a mulțumit sălăjenilor pentru faptul că le-au acordat încrederea de a munci și de a ocupa funcții onorante în folosul cetățenilor. Totodată, a transmis faptul că o administrație în folosul cetățenilor este aceea în care dezbaterea politică are loc pe proiecte, iar partidele politice trebuie să coopereze și să muncească împreună pentru binele comunităților.
Complexul Multifuncțional Măgura, inaugurat la Șimleu Silvaniei, a fost realizat prin programul operațional 2014-2020, având ca principal obiectiv îmbunătățirea calității vieții a populației din Șimleu Silvaniei. Acest obiectiv de investiții oferă posibilitatea persoanelor de a petrece cât mai mult timp în aer liber, de a se bucura de locurile cu liniște precum și de a participa la cursurile de pictură în natură, pentru a percepe spațiul în perspectivă și a reprezenta cromatica naturii în funcție de anumite intervale orare și anotimp.
Valoarea investiției a fost de 28.347.371,87 lei, din care valoarea finanțată din fonduri europene, nerambursabilă, în sumă de 26.847.436,22 lei.